ང་ཚོ་ཀྲུང་དབྱང་མི་རིགས་སློབ་གྲྭ་ཆེན་མོར་རྗེ་ཙོང་ཁ་པ་ཆེན་པོ་རྗེས་དྲན་གྱི་རིག་གཞུང་བགྲོ་གླིང་རིག་པའི་མཆོད་སྤྲིན་ཞེས་པ་ཚོགས་པ་ནས་བཟུང་རྒྱལ་ཁབ་ཕྱི་ནང་མང་པོ་དང་ཁྱད་པར་དུ་བོད་མདོ་དབུས་ཁམས་གསུམ་གྱི་སློབ་གྲྭ་ཆེན་ཆེ་འབྲིང་ཆུང་གསུམ་དང་།དགོན་པ།ཐ་ན་གྲོང་སྡེ་སོགས་སུ་བོད་ཀྱི་མཁས་གྲུབ་དང་ལོ་པཎ་རྣམས་ལ་རྗེས་དྲན་བྱ་བའི་ཚོགས་འདུ་མང་པོ་བྱུང་བ་ནི་དཔེར་ན་ས་སྐྱ་པཎ་ཆེན་རྗེས་དྲན་གྱི་རིག་གཞུང་བགྲོ་གླེང་།རྫ་དཔལ་སྤྲུལ་རིན་པོ་ཆེ་རྗེས་དྲན་གྱི་རིག་གཞུང་བགྲོ་གླེང་དང་།དགེ་འདུན་ཆོས་འཕེལ་རྗེས་དྲན་གྱི་རིག་གཞུང་བགྲོ་གླེང་དང་།ཤར་གདོང་རིན་པོ་ཆེ་རྗེས་དྲན་གྱི་རིག་གཞུང་བགྲོ་གླེང་དང་།རྗེ་དམུ་དགེ་བསམ་གཏན་རྗེས་དྲན་གྱི་སྙན་ངག་གྱེར་འདོན་དང་རིག་གཞུང་བགྲོ་གླེང་བྱུང་བའི་གནས་ཚུལ་ནི་ཤིན་ཏུ་དགའ་བ་ཞིག་རེད་སྙམ།རྒྱུ་མཚན་ཅིའི་ཕྱིར་ཞེ་ན།མེས་པོ་གོང་མའི་བཀའ་དྲིན་ལ་རྗེས་དྲན་བྱ་བ་ནི་ཆོས་དང་འཇིག་རྟེན་གང་གི་ཆ་ནས་བཤད་ན་བསྒྲུབ་འོས་པ་དང་བསྒྲུབ་དགོས་པའི་བྱ་བ་ཤིན་ཏུ་ལེགས་པོ་རེད་སྙམ་གྱིན་ཡོད།